Неформална парламентарна група Парламентарни форум за енергетску политику Србије у Народној скупштини Републике Србије, на оснивачком састанку одржаном 4. октобра 2016. године донела је

**Правила о раду**

**Парламентарног форума за енергетску политику Србије**

**Појам**

**Члан 1.**

Парламентарни форум за енергетску политику Србије је добровољна, нестраначка, неформална парламентарна група народних посланика, основана на иницијативу заменика председника Одбора за привреду, регионални развој, трговину, туризам и енергетику на неодређено време, која делује на начелима добровољности, неутралности и компатибилности, на демократски и транспарентан начин.

**Назив, адреса и лого**

**Члан 2.**

Назив неформалне парламентарне групе је: Парламентарни форум за енергетску политику Србије (у даљем тексту ПФЕПС).

Скраћени назив је: ПФЕПС.

Назив на енглеском језику је: Serbian Parliamentary Energy Policy Forum - SPEPF.

Адреса: седиште Народне скупштине Републике Србије, Трг Николе Пашића 13.

ПФЕПС има свој лого.

**Циљеви**

**Члан 3.**

ПФЕПС се оснива са циљем да активно допринесе побољшању услова за развој енергетског сектора у Србији.

ПФЕПС омогућава народним посланицима да разговарају са представницима Владе, привреде, Агенције за енергетику Републике Србије, јавних предузећа, локалних самоуправа, организација цивилног друштва и другим учесницима активним у сектору енергетике.

Чланови и учесници ПФЕПС имају могућност да буду информисани о специфичним питањима из области енергетике.

Сваки учесник може да изнесе мишљење, поставља питања и учествује у расправи. Дијалог се успоставља ако су присутни сви релевантни представници из области о којој се води расправа.

Чланови ПФЕПС активно ће се ангажовати на информисању јавности о свим питањима из области енергетике ради подизања свести грађана Србије о неопходности ефикасног и рационалног коришћења и штедње енергије.

**Активности**

**Члан 4.**

ПФЕПС:

1. Доприноси да се питања везана за енергетику помињу у свим релевантним парламентарним расправама и одлукама,
2. Иницира подношење амандмана на предлоге закона како би се подржавали стратешки циљеви у области енергетике установљени међународним споразумима, уговорима и другим актима које је потврдила Народна скупштина,
3. Учествује у изради законских решења, на јавним слушањима, расправама и презентацијама из области енергетике,
4. Сарађује са институцијама, организацијама, стручњацима и привредницима у циљу унапређења законских решења или реализације пројеката у вези са енергетиком.

**Подизање свести**

**Члан 5.**

Чланови ПФЕПС учествију на конференцијама, радионицама, округлим столовима и другим скуповима које организују надлежни органи, организације цивилног друштва и међународне организације и институције у Србији и у иностранству, а који су у вези са циљевима ПФЕПС.

ПФЕПСо својим активностима по потреби обавештава јавност и остале народне посланике кроз различите видове комуникације.

У складу са могућностима ПФЕПС је домаћин конференцијама, округлим столовима, јавним расправама и стручним скуповима.

ПФЕПС израђује и ставља на увид јавности преко интернет странице Народне скупштине годишњи извештај о активностима до краја марта сваке године.

**Сарадња**

**Члан 6.**

ПФЕПС успоставља контакте и сарађује са другим организацијама из сектора енергетике у земљи и иностранству у циљу размене информација, знања, добре праксе и искустава.

ПФЕПС сарађује и са органима Републике Србије, независним државним органима, организацијама и телима, струковним удружењима, научним и образовним институцијама, организацијама цивилног друштва и међународним организацијама и институцијама, као и народним посланицима из претходних сазива Народне скупштине Републике Србије и са појединцима који деле заједничке циљеве.

**Јавност рада**

**члан 7.**

Рад ПФЕПС је јаван.

Јавност рада обезбеђује се на интернет страници Народне скупштине, друштвеним мрежама и обавештавањем организационе јединице Народне скупштине за односе с јавношћу о одржавању састанака и конференција за медије у Народној скупштини.

**Чланство**

**Члан 8.**

Чланство ПФЕПС чине народни посланици у актуелном сазиву Народне скупштине који су заинтересовани за питања из области енергетике, сличног образовног и стручног профила, без обзира на политичку припадност.

Члан ПФЕПС има право гласа, право предлагања кандидата за избор председника и право да буде обавештен о свим активностима ПФЕПС.

Члан ПФЕПС обавља следеће активности:

* Усмерава рад и деловање ПФЕПС и учествује у одређивању приоритета,
* Учествује у реализацији програмских циљева и планираних активности,
* Јача утицај и препознатљивост ПФЕПС кроз учешће на догађајима везаним за енергетику и давањем изјава за медије,
* Промовише циљеве и деловање ПФЕПС у јавности,
* Обезбеђује директне контакте и сарадњу са представницима институција, спонзора, медија, дипломатског кора и међународних организација који су релевантни за рад ПФЕПС.

Сваки народни посланик који подржава циљеве ПФЕПС може да поднесе захтев за чланство председнику ПФЕПС.

**Непарламентарни чланови**

**Члан 9.**

У статусу непарламентарног члана могу бити председник Владе и чланови Владе, представници и повереници Владе и министарстава, представници организација цивилног друштва, представници међународних организација, стручњаци из области енергетике, представници стуковних удружења, привреде, јавних предузећа, Агенције за енергетику Републике Србије и представници медија са вишегодишњим искуством у медијском извештавању о питањима из области енергетике.

Лице из става 1. овог члана подноси пријаву за стицање статуса непарламентарног члана председнику ПФЕПС.

Статус непарламентарног члана стиче се већином гласова чланова ПФЕПС.

Непарламентарни члан има право да присуствује појединим активностима и састанцима ПФЕПС у зависности од теме састанка и да буде редовно обавештаван о раду ПФЕПС.

Непарламентарни члан има право да, на састанцима ПФЕПС, изнесе мишљење о питањима која се разматрају.

Непарламентарни члан нема право гласа при одлучивању.

**Оставка на чланство**

**Члан 10.**

Сваки члан може да поднесе образложену оставку.

Оставка се подноси председнику ПФЕПС, у писаном облику.

**Облици рада**

**Члан 11.**

ПФЕПС ради на састанцима.

ПФЕПС:

* Бира председника и заменика председника ПФЕПС,
* Доноси правила о раду и друга акта,
* Доноси годишњи план рада којим се утврђују приоритети и програмске активности,
* Утврђује опште смернице рада.

**Право гласа и одлучивање**

**Члан 12.**

Чланови имају право гласа.

Одлуке се доносе већином гласова присутних чланова, на састанку коме присуствује већина чланова ПФЕПС.

**Састанци**

**Члан 13.**

Састанци ПФЕПС редовно се одржавају једном месечно, а по потреби и чешће.

Сазив и дневни ред састанка по правилу се доставља три дана пре дана одржавања састанка, а изузетно на самом састанку.

О раду на састанцима води се записник.

Усвојени записник потписују председник и секретар ПФЕПС.

**Организациона структура**

**Члан 14.**

ПФЕПС може имати најмање седам (7) чланова.

ПФЕПС има председника и заменика председника.

Заменик председника замењује председника у случају његове спречености или одсутности.

Председник

* представља ПФЕПС у јавности,
* руководи радом ПФЕПС,
* предлаже дневни ред и сазива састанке ПФЕПС,
* председава састанцима,
* предлаже годишњи план рада,
* стара се о извршавању одлука ПФЕПС,
* врши и друге послове од значаја за рад ПФЕПС.

**Секретар**

**Члан 15.**

ПФЕПС има секретара.

Секретар може бити запослени у Служби Народне скупштине кога одреди генерални секретар.

На захтев ПФЕПС, генерални секретар може одредити и друга лица из реда запослених потребна за обављање послова ПФЕПС.

**Акти**

**Члан 16.**

Документа настала у раду ПФЕПС потписују председник, или члан кога председник овласти, и секретар.

Документа из става 1. овог члана доступна су свим члановима ПФЕПС и архивирају се у Народној скупштини.

**Измене и допуне Правила о раду**

**Члан 17.**

Сваки члан може да поднесе председнику предлог за измену или допуну Правила о раду, који се доставља свим члановима ПФЕПС.

ПФЕПС доноси одлуку о изменама и допунама Правила о раду већином гласова присутних чланова, на састанку коме присуствује већина чланова ПФЕПС.

**Ступање на снагу**

**Члан 18.**

Ова Правила о раду ступају на снагу даном доношења.

 ПРЕДСЕДАВАЈУЋИ

 др Александра Томић